Mosè u s-setgħa tal-mirakli U Mosè wieġeb: "Ara, ma jemmnunix, u anqas jisimgħu minn kliemi, u jgħidu: 'Il-Mulej ma deherlikx.' Il-Mulej wieġbu: "X'għandek f'idejk?" u Mosè wieġeb: "Ħatar." U hu qallu: "Ixħtu fl-art." U hu xeħtu fl-art, u sar serp; u Mosè ħarab minnu. U l-Mulej qal lil Mosè: "Midd idek, u aqbdu minn denbu" - u medd idu u qabdu, u sar ħatar f'idu - "Sabiex jemmnu li deherlek il-Mulej, Alla ta' missirijiethom, Alla ta' Abraham, Alla ta' Iżakk, Alla ta' Ġakobb." Il-Mulej raġa' qallu: "Daħħal idek f'ħobbok." U hu daħħal idu f'ħobbu; u meta ħariġha sabha mimlija lebra, bajda bħas-silġ. U Alla qallu: "Erġa' daħħal idek f'ħobbok." Għalhekk raġa' daħħal idu f'ħobbu, u meta ħariġha reġgħet għal li kienet bħall-bqija ta' ġismu. "Jekk ma jemmnukx," Alla qallu, "jew ma jagħtux kas tal-ewwel sinjal, jistgħu jemmnu fit-tieni sinjal. Jekk imbagħad ma jemmnux lanqas dawn iż-żewġ sinjali u lanqas jisimgħu minn kliemek, int ħu ftit mill-ilma tan-Nil u sawbu fuq l-art niexfa; u l-ilma li int tieħu min-Nil isir demm fuq l-art." Iżda Mosè qal lill-Mulej: "Jaħasra, Sidi, ma ninqalax biex nitkellem jien, la qabel u lanqas issa li int kellimt lill-qaddej tiegħek; jien tqil f'fommi u f'ilsieni." Il-Mulej wieġbu: "Min għamel fomm il-bniedem? Min għamel l-imbikkem, it-trux, u l-agħma u 'l min jara? M'hux jien, il-Mulej? Mela issa mur, u jien inkun ma' fommok u ngħallmek x'għandek tgħid." Imbagħad Mosè wieġeb: "Jaħasra, Mulej, ibgħat, nitolbok lil xi ħaddieħor!" Il-Mulej xegħel bil-qilla kontra Mosè u qallu: "M'hemmx ħuk Aron, il-Levita? Naf li hu jitkellem tajjeb; u hu joħroġ jiltaqa' miegħek, u kif jarak qalbu timtela bil-ferħ. U int titkellem miegħu u tqegħedlu l-kliem f'fommu, u jien inkun ma' fommok u ma' fommu, u ngħallimkom x'għandkom tagħmlu. Hu jkellem għalik in-nies, ikun għalik ta' fomm, u int tkun għalih ta' Alla. U int tieħu f'idejk dan il-ħatar, li bih tagħmel is-sinjali." Mosè jmur lura l-Eġittu Mosè raġa' mar għand Ġetru, ħatnu, u qallu: "Ħallini mmur għand niesi l-Eġittu u nara għadhomx ħajjin." U Ġetru qal lil Mosè: "Mur bis-sliem." U l-Mulej qal lil Mosè f'Midjan: "Mur lura l-Eġittu; għax in-nies li kienu jfittxulek ħajtek mietu lkoll." Għalhekk Mosè ħa 'l martu u 'l uliedu, u rikkibhom fuq il-ħmar u raġa' mar lejn l-art tal-Eġittu; u ħa f'idu l-ħatar ta' Alla. U l-Mulej qal lil Mosè: "Meta int tmur lura l-Eġittu, qis li tagħmel quddiem il-Fargħun il-mirakli li jien tajtek is-setgħa li tagħmel; iżda jien inwebbislu qalbu , u ma jħallix il-poplu jitlaq. U int tgħid lill-Fargħun: 'Dan jgħid il-Mulej: Iżrael hu ibni l-kbir, u jien ngħidlek: Ibgħat lil ibni biex iqimni; jekk int ma tridx tibagħtu, arani, jien sa noqtol 'l ibnek il-kbir.' " Fit-triq, meta waqaf għal-lejl, il-Mulej iltaqa' miegħu u ried joqtlu. Imbagħad Siffora ħadet biċċa żnied u ħatnet lil binha biha, u messet riġlejn Mosè u qalet: "Għarus id-demm int għalija!" U l-Mulej telqu. Siffora minħabba ċ-ċirkonċiżjoni qalet: "Għarus id-demm int." Il-Mulej qal lil Aron: "Oħroġ fid-deżert biex tiltaqa' ma' Mosè." U hu ħareġ u ltaqa' miegħu ħdejn il-muntanja ta' Alla u biesu. U Mosè qallu kulma kien qallu l-Mulej li kien bagħtu, u bis-sinjali li kien ordnalu jagħmel. Imbagħad Mosè u Aron marru u ġemgħu x-xjuħ kollha tal-poplu ta' Iżrael. U Aron qalilhom il-kliem kollu li l-Mulej kien qal lil Mosè, u għamel is-sinjali quddiem il-poplu. Il-poplu emmen, u meta semgħu li Alla żar il-poplu ta' Iżrael u li hu ra t-tbatija tagħhom, baxxew rashom iqimu lil Alla.